**8. napirend**

**E L Ő T E R J E S Z T É S**

**Mindszentkálla Község Önkormányzata Képviselő-testületének**

 **2019. február 19-i nyilvános ülésére.**

**Tárgy: a közösségi együttélés alapvető szabályai megsértésének jogkövetkezményéről szóló önkormányzati rendelet bevezetéséről**

**Előterjesztő**: Németh László István, polgármester

**Előkészítette:** Tóthné Titz Éva jegyzőt helyettesítő aljegyző, dr. Takács Katalin aljegyzőt helyettesítő igazgatási csoportvezető, Pálffyné Cséri Mónika műszaki ügyintéző

**Tisztelt Képviselő-testület!**

Mindszentkálla Község Önkormányzata Képviselő-testülete 88/2018. (IX. 26.) határozatában döntött arról, hogy a későbbiekben megalkotásra kerülő közösségi együttélés alapvető szabályai megsértésének jogkövetkezményéről szóló önkormányzati rendeletben mely magatartásokat, illetve mely kötelezettségek megszegését kívánja szankcionálni.

Mindszentkálla Község Önkormányzata Képviselő-testülete 88/2018. (IX. 26.) határozatában foglaltak szerint a következő magatartásokat, kötelezettségek elmulasztását kívánja szankcionálni:

 - engedély nélküli közterület használat: a közterületek használatáról szóló 9/2008. (VI.6.) önk. rendelet 3. §-ába foglalt esetekben nem kér közterület foglalási engedélyt

- közterületen történő parkolás (közterület foglalási engedély nélkül): a településkép védelméről szóló 18/2017. (XII. 27.) önkormányzati rendelete 12. §-ának megsértése

- a közterületek tisztántartásának be nem tartása: a települési szilárd hulladékkal kapcsolatos hulladékkezelési helyi közszolgáltatásról és a közterületek tisztántartásáról szóló 10/2004. (VI.21.) számú Ör. rendelete 10. - 12. paragrafusaiban foglaltak megszegése

- avar és kerti hulladék égetése szabályainak be nem tartása: a környezet védelméről szóló 12/2015. (XI. 27.) önkormányzati rendelete 4. §-ában foglaltak be nem tartása

- súlykorlátozás hatálya alá tartozó önkormányzati utak engedély nélküli használata

- a temetőbe gépjárművel való behajtás: a temetőkről és a temetkezésekről szóló 11/2005. (XII.23.) ÖK számú rendelet 11. § (9) bekezdésének be nem tartása

Az alábbiakban összegyűjtésre kerültek az egyes önkormányzati rendeletekben szereplő, szankcionálandó magatartásokhoz kapcsolódó rendelkezések, a vonatkozó magasabb szintű jogszabályi előírások, valamint egyes pontoknál a megalkotásra kerülő rendeletbe javasolt rendelkezések:

**1) Engedély nélküli közterület használat: a közterületek használatáról szóló 9/2008. (VI.6.) önk. rendelet 3. §-ába foglalt esetekben nem kér közterület foglalási engedélyt**

Mindszentkálla Község Önkormányzata Képviselő-testületének a közterületek használatáról szóló 9/2008.(VI.6.) önkormányzati rendelete 3. §-a szerint

(1) A közterület rendeltetéstől eltérő használatához (a továbbiakban: közterület használat) engedély szükséges.

(2) Közterület használati engedélyt kell beszerezni:

a) a közterületbe nyúló üzlethomlokzat (portál), kirakatszekrény, üzleti védőtető (előtető), ernyőszerkezet;

b) árusító és egyéb fülke (pl. élelmiszer, cukorka, gyümölcs, virág, könyv, hírlap, dohány árusítására szolgáló bódé, pavilon) elhelyezésére;

c) az egyes létesítményekhez a közút területén kívül szükséges gépjármű-várakozóhelyek céljára;

d) építési munkával kapcsolatos állvány, építőanyag és törmelék elhelyezésére;

e) árusító automata elhelyezésére;

f) alkalmi és mozgó árusításra, javító-szolgáltató tevékenységre;

g) kiállítás, vásár, sport-és kulturális rendezvények, továbbá mutatványos tevékenység céljára,

h) vendéglátó ipari előkert céljára;

i) a hulladékgazdálkodási célt szolgáló hulladékgyűjtő létesítmények, berendezések elhelyezésére;

k) a közterület felbontásához.

(3) Nem kell közterület használati engedély:

a) a közterületen, illetőleg az alatt vagy felett elhelyezett közművek hibaelhárítása érdekében végzett munkához;

b) a járda építésével, javításával, fenntartásával kapcsolatban a járda területének elfoglalásához;

c) üzlethomlokzat, kirakatszekrény elhelyezéséhez, ha az a közterületbe 10 cm-en túl nem nyúlik be.

(4) Nem adható közterület használati engedély:

a) bűzös, tűz-és robbanásveszélyes tevékenység gyakorlására, erotikus termékek bemutatására és értékesítésére, továbbá szeszesital (kimért és palackozott) forgalmazására, ez utóbbi alól kivéve a vendéglátó ipari egységek közterületen ideiglenesen kialakított kerthelyiségeit;

b) a közlekedés biztonságát veszélyeztető berendezések és anyagok elhelyezésére;

c) közúti közlekedési szolgáltatáshoz használt gépjármű közterületen történő tárolására;

d) üzemképtelen jármű tárolására;

e) a helyi építési szabályokkal össze nem egyeztethető használatra.

(5) Út, járda és élőnövényzettel beültetett zöldfelületek esetén az építés, felújítás befejezésétől számított ötödik naptári év december 31-ig azok bontásához hozzájárulni tilos, kivéve a halasztást nem tűrő, veszélyt elhárító bontásokra, valamint a csak fűvel beültetett zöldfelületekre.

# A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200//A. § (1) bekezdése határozza meg a jogosulatlan közterületi értékesítést, mely szerint, aki közterületen a közterület tulajdonosának hozzájárulása nélkül árusít, szabálysértést követ el.

*Megalkotásra kerülő rendeletbe javasolt rendelkezés:*

***Megsérti a közösségi együttélés alapvető szabályait, aki a közterületet Mindszentkálla Község Önkormányzata Képviselő-testületének a közterületek használatáról szóló 9/2008. (VI.6.) önkormányzati rendeletének 3. § (2) bekezdésében meghatározott tevékenységek tekintetében közterület használati engedély nélkül vagy az engedélyben foglaltaktól eltérő módon, az engedélyben rögzített céltól vagy tevékenységtől eltérő tevékenység kifejtésére, vagy az engedélyben meghatározott mértéket meghaladó alapterületen használja vagy veszi igénybe.***

**2) Közterületen történő parkolás (közterület foglalási engedély nélkül): a településkép védelméről szóló 18/2017. (XII. 27.) önkormányzati rendelete 12. §-ának megsértése**

Mindszentkálla Község Önkormányzata Képviselő-testületének a településkép védelméről szóló 18/2017.(XII.27.) önkormányzati rendelete 12. §-a szerint Mindszentkálla településképének és csendjének védelme érdekében, közterületen parkolni csak közösségi célokat szolgáló épület előtt szabad.

A Veszprém Megyei Kormányhivatal VEB/005/3796/2018. ügyszámú törvényességi felhívásában írtak szerint Mindszentkálla Község Önkormányzata Képviselő-testületének a településkép védelméről szóló 18/2017. (XII.27.) önkormányzati rendelete 12. §-ában meghatározott, parkolásra vonatkozó szabály a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 23/E. § (3) bekezdése és 23/F. § (2) bekezdése alapján, törvényi felhatalmazás hiányában önkormányzati rendeletben nem rögzíthető.

Fentiekre tekintettel Mindszentkálla Község Önkormányzat Képviselő-testületének a településkép védelméről szóló 18/2017.(XII.27.) önkormányzati rendeletének 12. §-a hatályon kívül helyezésre kerül.

**3) Közterületek tisztántartásának be nem tartása: a települési szilárd hulladékkal kapcsolatos hulladékkezelési helyi közszolgáltatásról és a közterületek tisztántartásáról szóló 10/2004. (VI.21.) számú Ör. rendelete 10. - 12. paragrafusaiban foglaltak megszegése**

Mindszentkálla Község Önkormányzata Képviselő-testületének a települési szilárd hulladékkal kapcsolatos hulladékkezelési helyi közszolgáltatásról és a közterületek tisztántartásáról szóló 10/2004.(VI.21.) önkormányzati rendeletének 10-12- §-ai az alábbi rendelkezéseket tartalmazzák:

**Közterületek tisztántartása**

10. § (1)   A hulladékot nem lehet- a gyűjtés, lerakás szabályaitól eltérő módon – felhalmozni, ellenőrizetlen körülmények között elhelyezni, kezelni.

(2)

(3) Az egyes ingatlanok tisztántartásáról az e rendeletben meghatározott ingatlanhasználók kötelesek gondoskodni.

(4) Építési, bontási munkálatok esetén az ezzel érintett ingatlan tisztántartásáról az építtető köteles gondoskodni.

(5) Az önkormányzati tulajdonban levő utak, közterületek tisztántartásáról – beleértve a hó- és síkosság mentesítést – a (6) – (10) bekezdésben meghatározott kivétellel az Önkormányzat gondoskodik.

(6) Az ingatlannal közvetlenül érintkező járdaszakasz, a járdaszakasz melletti nyílt árok és annak műtárgyai, valamint a járdaszakaszhoz tartozó folyókák és víznyelő rácsok folyamatos tisztántartásáról - beleértve a hó- és síkosság mentesítést is – az ingatlanhasználó gondoskodik.

(7) Az üzletek és intézmények előtti járdaszakasz, közterület tisztántartásáról - beleértve a hó- és síkosság mentesítést is - az üzemeltető, illetve az intézményvezető köteles gondoskodni.

(8)

(9) A járdáról letakarított havat 8 m-nél szélesebb közút esetén az úttest két szélén, a folyóka és a víznyelő szabadon hagyásával kell elhelyezni. A 8 m-nél keskenyebb közút esetén a járdaszélen kell összegyűjteni úgy, hogy a gyalogos közlekedés számára megfelelő szabad terület és az olvadék elvezetése biztosított maradjon.

(10) Ha jármű üzemelése vagy bármely más tevékenység során közterület szennyeződik, akkor a szennyeződés okozója köteles azt haladéktalanul eltávolítani, illetve a közterületet megtisztítani.

11. § (1) Nem szabad a közterületeket beszennyezni, a közterületeken bárminemű szemetet, vagy elhasznált tárgyat elhelyezni, elszórni, eldobni.

(2) Védeni kell a közterületeken elhelyezett berendezési tárgyakat, felszereléseket, műtárgyakat, műalkotásokat.

(3) Tilos dugulás vagy rongálódás okozására alkalmas vagy a környezetet szennyező anyagot a közcsatorna víznyelőjébe, csapadékelvezető csatornába vagy árokba szórni, önteni vagy bevezetni.

(4) Állati tetemet, valamint olyan szerves  vagy szervetlen anyagot, mely a környék levegőjét szennyezheti, a szomszédos terület lakóinak egészségét veszélyezteti, sem közterületen, sem magánterületen elhelyezni nem szabad.

(5) Közterületen építésből, bontásból származó törmeléket, hulladékot szabadon tárolni nem lehet. Az ilyen jellegű hulladékot kizárólag konténerben szabad elhelyezni és a kijelölt törmeléklerakó helyre kell szállítani.

**Közterületen különböző tevékenységet végzők kötelezettségei**

12.§. (1) Az utcai árusok kötelesek a részükre kijelölt helyet és annak közvetlen környezetét tisztán tartani, az árusításból keletkezett hulladékot összegyűjteni, és elszállításáról, elszállíttatásáról gondoskodni.

(2) A szórakoztató, vendéglátó egységek, árusító helyek, üzletek előtti, körüli járdaszakaszt – közterületi részt – az üzemeltető az időjárási viszonyoktól függően köteles a nyitva tartás  ideje alatt tisztán tartani, nyitás előtt és zárás után feltakarítani.

(3) Alkalmi vásár, búcsú, közterületi- vagy mozgóárusítás, továbbá közterületet igénybevevő rendezvény ideje alatt a közterület folyamatos tisztántartásáról, majd azt követően a megtisztításáról az árus, az egyéb célra közterületet foglaló, valamint a rendezvény szervezője köteles gondoskodni.

A hulladékgazdálkodási bírság mértékéről, valamint kiszabásának és megállapításának módjáról szóló 271/2001. (XII. 21.) Korm. rendelet 2. § (2) bekezdése szerint a bírság kiszabására a települési önkormányzat jegyzője (a továbbiakban: jegyző) jogosult, amennyiben

*a)* az ingatlantulajdonos a települési hulladék gyűjtésére és átadására vonatkozó kötelezettségét megszegi, vagy

*b)* a települési hulladék kezelésére szervezett hulladékkezelési közszolgáltatás igénybevételét mellőzve jogellenes hulladék-elhelyezése történik, vagy

*c)* a települési hulladékot közterületen, illetve más ingatlanán hagyták el, vagy

*d)* az ingatlan tulajdonosa a települési hulladéknak az önkormányzati rendeletben meghatározott szelektív gyűjtésére vonatkozó kötelezettségét megszegi, vagy

*e)* az ingatlan tulajdonosa az önkormányzati rendeletben meghatározott közterület tisztántartási kötelezettségének nem tesz eleget, vagy

*f)* a kötelezett az önkormányzati rendeletben foglalt, egyéb hulladékgazdálkodással összefüggő kötelezettségeit megszegi, vagy

*g)* a kötelezett a jegyző által hozott hatósági határozat előírásait megsérti, illetve az azokban foglalt kötelezettségének nem vagy nem megfelelően tesz eleget.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabstv.) 196. §-a szerint köztisztasági szabálysértést követ el

(1) Aki

*a)* a közterületen, a közforgalom céljait szolgáló épületben, vagy közforgalmú közlekedési eszközön szemetel, ezeket beszennyezi,

*b)* a felügyelete alatt lévő állat által az *a)* pontban megjelölt helyen okozott szennyezés megszüntetéséről nem gondoskodik,

szabálysértést követ el.

(2) Aki települési hulladékot a közterületen engedély nélkül lerak, elhelyez, vagy nem a kijelölt lerakóhelyen rak le vagy helyez el, szabálysértést követ el.

(2a)[\*](https://net.jogtar.hu/jogszabaly?docid=A1200002.TV#lbj512id7011) Köztisztasági szabálysértés miatt nem vonható felelősségre az a fogyatékos személyek jogairól és esélyegyenlőségük biztosításáról szóló törvény alapján fogyatékos személynek minősülő személy, aki az (1) bekezdés *b)* pontjában meghatározott cselekményt a felügyelete alatt lévő vakvezető, illetve mozgáskorlátozottakat segítő kutyára vonatkozóan követi el.

(3) Az (1) és (2) bekezdésekben meghatározott szabálysértés miatt a közterület-felügyelő, természeti és védett természeti területen a természetvédelmi őr, helyi jelentőségű védett természeti területen az önkormányzati természetvédelmi őr, az önkormányzat közigazgatási területéhez tartozó termőföldeken a mezőőr is szabhat ki helyszíni bírságot.

A Szabstv. 38. § (1) bekezdése szerint az általános szabálysértési hatóság a fővárosi, megyei kormányhivatal járási (fővárosi kerületi) hivatala (a továbbiakban: járási hivatal).

A Szabstv. 177. §-a az alábbiak szerint szabályozza a tulajdon elleni szabálysértést:

(1) Aki

*a)* ötvenezer forintot meg nem haladó értékre lopást, sikkasztást, jogtalan elsajátítást, orgazdaságot,

*b)* ötvenezer forintot meg nem haladó kárt okozva csalást, szándékos rongálást,

*c)* ötvenezer forintot meg nem haladó vagyoni hátrányt okozva hűtlen kezelést

követ el, úgyszintén, aki e cselekmények elkövetését megkísérli, szabálysértést követ el.

A tulajdon elleni szabálysértés szabálysértési elzárással is büntethető szabálysértés, ezért a Szabstv. 38. § (3) bekezdése szerint első fokon a járásbíróság jár el.

# A felszíni vizek minősége védelmének szabályairól szóló 220/2004. (VII. 21.) Korm. rendelet 35. § (1) bekezdés j) pontja szerint azt a kibocsátót vagy tulajdonost, aki felszíni vízbe, csapadékvíz elvezető hálózatba engedély nélküli szennyvíz (használt víz) bevezetését a vízvédelmi hatóság által előírt határidőre nem szünteti meg, illetve a 12. § (5) bekezdés szerinti tilalmat megszegi és közcsatornába hulladékot (így különösen: élelmiszer hulladékot) bocsát a vízvédelmi hatóság az e rendelet 2. számú melléklete 2/II. pontjában meghatározott vízvédelmi bírság megfizetésére kötelezi.

# A 220/2004. (VII. 21.) Korm. rendelet 35. § (2) bekezdése szerint a vízvédelmi bírságot az erről rendelkező határozat véglegessé válását követő harminc napon belül kell a határozatban megjelölt, a Magyar Államkincstár által e célra létrehozott központosított beszedési számlára a vízvédelmi hatóság részére befizetni.

A katasztrófavédelmi igazgatóság hatáskörét a vízügyi igazgatási, valamint a vízügyi és vízvédelmi hatósági feladatokat ellátó szervek kijelöléséről szóló 223/2014. (IX.4.) Korm. rendelet 10. § (1) bekezdés 4. pontja szerint Veszprém megye tekintetében területi vízügyi hatóságként, továbbá területi vízvédelmi hatóságként - ha kormányrendelet eltérően nem rendelkezik - első fokon a Fejér Megyei Katasztrófavédelmi Igazgatóság jár el.

A levegő védelméről szóló 306/2010. (XII. 23.) Korm. rendelet 34. § (1)-(2) bekezdései szerint a területi környezetvédelmi hatóság vagy a járási környezetvédelmi hatóság a levegővédelmi követelményt megsértő természetes és jogi személy, vagy jogi személyiséggel nem rendelkező szervezet részére, a jogsértő tevékenység megszüntetésére, illetve a mulasztás pótlására való kötelezéssel egyidejűleg, - ha jogszabály másként nem rendelkezik - levegőtisztaság-védelmi bírságot szab ki.

A levegővédelmi követelmények megsértésének eseteit és az azokhoz kapcsolódó levegőtisztaság-védelmi bírságok mértékét a 9. melléklet tartalmazza.

A 306/2010. (XII. 23.) Korm. rendelet 9. melléklete szerint a levegőtisztaság-védelmi bírság összegek az egyes tevékenységek tekintetében az alábbiak szerint alakulnak:

|  |  |  |
| --- | --- | --- |
|  16. |  Az ingatlan tulajdonosa, kezelője, illetőleg használója, a közterületek tisztaságáért, porzás mentesítéséért felelős nem teljesíti rendszeres karbantartási és tisztántartási kötelezettségét; |  100 000 Ft |
|  17. |  Bármely anyag a jogszabályi előírásokat megszegve, illetve engedély nélkül háztartási tüzelőberendezésben történő égetése; |  300 000 Ft |
|  18. |  Bármely anyag a jogszabályi előírásokat megszegve, illetve engedély nélkül a nyílt téren történő égetése; |  100 000 Ft |
|  24. |  A tárolt vagy leválasztott anyagok nem megfelelő kezelésével határértéken felüli légszennyezettség okozása; |  150 000 Ft |
|  25. |  Gazdasági tevékenység keretében végzett, lakosságot zavaró bűzhatást okozó technológia vagy berendezés üzemeltetése; |  200 000 Ft |
|  26. |  Nem gazdasági tevékenység keretében végzett, lakosságot zavaró bűzhatást okozó tevékenység folytatása, technológia vagy berendezés üzemeltetése; |  50 000 Ft |

Fentiekre tekintettel Mindszentkálla Önkormányzata Képviselő-testületének a települési szilárd hulladékkal kapcsolatos hulladékkezelési helyi közszolgáltatásról és a közterületek tisztántartásáról szóló 10/2004.(VI.21.) önkormányzati rendeletének 10-12- §-aiban meghatározottak megszegése magasabb szintű jogszabályokban foglaltak alapján szankcionálható.

**4) Avar és kerti hulladék égetése szabályainak be nem tartása: a környezet védelméről szóló 12/2015. (XI. 27.) önkormányzati rendelete 4. §-ában foglaltak be nem tartása**

Mindszentkálla Község Önkormányzat Képviselő-testületének a környezetvédelemről szóló 12/2015.(XI.27.) önkormányzati rendeletének 4. §-a szerint

(1) Avart és kerti hulladékot (fű, falomb, kaszálék, nyesedék, gyökérmaradvány, szár, levél, és egyéb növényi maradványok) elsősorban hasznosítani szükséges, komposztálással.

(2) Avar és kerti hulladék nyílt téri égetése hétfőtől szombatig, valamint ünnepnapok kivételével a (3) bekezdésben írt módon és időben lehet.

(3) Avart és kerti hulladékot szélcsendes időben, a reggeli és esti talajközeli inverzió (levegőréteg hőmérsékleti változásai) miatt, 06-19 óra között, csak olyan jól kialakított tűzrakó helyen és telken szabad égetni, ahol az égetés hősugárzása környezeti kárt nem okoz.

(4) A (3) bekezdés szerinti hulladékot égetni csak úgy szabad, hogy az emberi egészséget és a környezetet ne károsítsa.

(5) Az égetendő kerti hulladék nem tartalmazhat más kommunális, ipari eredetű, illetve veszélyes hulladékot (pl. műanyagot, gumit, vegyszert, festéket, vagy ezek maradékait).

# A környezet védelmének általános szabályairól szóló 1995. évi LIII. törvény 48. § (4) bekezdés b) pontja szerint a települési önkormányzat képviselő-testületének hatáskörébe tartozik a háztartási tevékenységgel okozott légszennyezésre vonatkozó egyes sajátos, az avar és kerti hulladék égetésére vonatkozó szabályok rendelettel történő megállapítása.

# A levegő védelméről szóló 306/2010. (XII. 23.) Korm. rendelet 36. § (2) bekezdés d) és e) pontjai szerint a járási környezetvédelmi hatóság a nem gazdálkodó szervezet által végzett tevékenység okozta bűzterheléssel, és a nem gazdálkodó szervezet által működtetett diffúz légszennyező forrással kapcsolatos levegőtisztaság-védelmi hatósági ügyben jár el első fokon.

A tűz elleni védekezésről, a műszaki mentésről és a tűzoltóságról szóló 1996. évi XXXI. törvény 43. § (1)-(2) bekezdései szerint tűzvédelmi bírság fizetésére a magánszemélyek, a jogi személyek, és ezek jogi személyiséggel nem rendelkező szervezetei kormányrendeletben meghatározottak szerint kötelezhetők. A tűzvédelmi hatóság tűzvédelmi bírságot a jogszabályban előírt tűzvédelmi kötelezettségek megsértése esetén szabhat ki.

A tűzvédelmi hatósági feladatokat ellátó szervezetekről, a tűzvédelmi bírságról és a tűzvédelemmel foglalkozók kötelező élet- és balesetbiztosításáról szóló 259/2011. (XII. 7.) Korm. rendelet 7. § (1) bekezdése szerint a tűzvédelmi hatóság az 1. mellékletben megjelölt szabálytalanság esetén az ott rögzített mértékben, továbbá a Kstv.-ben meghatározott esetekben tűzvédelmi bírságot szabhat ki. Az 1. mellékletben foglalt táblázat 2-9., 13-17., 19-20., 22-26., 31-32. és 38. sorában rögzített szabálytalanságok esetén - az 5. § szerinti eljárások kivételével - a tűzvédelmi bírság kiszabása kötelező.

A 259/2011. (XII. 7.) Korm. rendelet 1 melléklete – egyebek mellett – az alábbi tűzvédelmi szabálytalanságokat tartalmazza:

* tűzvédelmi előírás megszegése, ha az tüzet idézett elő
* tűzvédelmi szabály megszegése, ha az tüzet idézett elő és az oltási tevékenységben a tűzoltóság beavatkozása is szükséges
* tűzvédelmi szabály megszegése, ha azzal közvetlen tűz- vagy robbanásveszélyt idéztek elő
* a tűzvédelmi jogszabályban vagy a tűzvédelmi szabályzatokban foglalt egyéb előírások megszegése
* szabadtéri égetés során az alkalomszerű tűzveszélyes tevékenységre és az irányított égetésre vonatkozó tűzvédelmi előírások be nem tartása

*Megalkotásra kerülő rendeletbe javasolt rendelkezés:*

***Megsérti a közösségi együttélés alapvető szabályait, aki az avar és a kerti hulladék nyílt téri égetését nem Mindszentkálla Község Önkormányzat Képviselő-testületének a környezetvédelemről szóló 12/2015. (XI.27.) önkormányzati rendelete 4. § (2) bekezdésében meghatározott napokon, illetve nem Mindszentkálla Község Önkormányzat Képviselő-testületének a környezetvédelemről szóló 12/2015. (XI.27.) önkormányzati rendelete 4. § (3) bekezdésében meghatározott időtartamon belül végzi.***

**5) Súlykorlátozás hatálya alá tartozó önkormányzati utak engedély nélküli használata**

Mindszentkálla Község Önkormányzat Képviselő-testületének az önkormányzati tulajdonú utakon súlykorlátozás bevezetéséről szóló 15/2018.(XII.3.) önkormányzati rendeletében foglalt kötelezettségek nem teljesítése miatt szankció alkalmazása érdekében *a megalkotásra kerülő rendeletbe az alábbi rendelkezés javasolt:*

***Megsérti a közösségi együttélés alapvető szabályait, aki Mindszentkálla Község Önkormányzata Képviselő-testületének az önkormányzati tulajdonú utakon súlykorlátozás bevezetéséről szóló 15/2018. (XII.3.) önkormányzati rendeletének hatálya alá tartozó önkormányzati tulajdonban álló közutat behajtási engedély nélkül, vagy a behajtási engedélyben foglaltaktól eltérő módon vesz igénybe, vagy az igénybevétel nem a behajtási engedélyben szereplő járművel vagy nem a behajtási engedélyben szereplő korlátozás alá eső közterületen történik.***

***Megsérti a közösségi együttélés alapvető szabályait, az a járművezető, aki Mindszentkálla Község Önkormányzata Képviselő-testületének az önkormányzati tulajdonú utakon súlykorlátozás bevezetéséről szóló 15/2018. (XII.3.) önkormányzati rendeletének 7. § (3) bekezdésében foglaltaknak nem tesz eleget, a behajtási engedélyt nem tartja magánál, vagy az ellenőrzést végző személynek kérésre nem mutatja be.***

6) Temetőbe gépjárművel való behajtás: a temetőkről és a temetkezésekről szóló 11/2005. (XII.23.) ÖK számú rendelet 11. § (9) bekezdésének be nem tartása

Mindszentkálla Község Önkormányzata Képviselő-testületének a temetőkről és a temetkezésekről szóló 11/2005.(XII.23.) önkormányzati rendelete 11. § (9) bekezdése szerint a temetőbe járművel behajtani és azzal közlekedni – a mozgáskorlátozottak és a bejelentett, illetve engedélyezett munkálatokat végzők kivételével – tilos.

*A megalkotásra kerülő rendeletbe az alábbi rendelkezés javasolt:*

***Megsérti a közösségi együttélés alapvető szabályait, aki Mindszentkálla Község Önkormányzata Képviselő-testületének a temetőkről és a temetkezésről szóló 11/2005. (XII.23.) önkormányzati rendelete 11. § (9) bekezdésében foglaltakat megszegi és a tilalom ellenére a temetőbe járművel behajt és azzal közlekedik.***